વર્ષ ૨૦૦૨માં નાગાણી ગામની ભગવતીએ દોડ સ્પર્ધામાં દોડવાનું શરૂ કરી દીધું હતું. ગામવાળાઓએ ભગવતીમાં પી. ટી. ઉષાની છબી જોવાનું શરૂ કરી દીધું. વર્ષ ૨૦૦૨માં જિલ્લા સ્તરીય એથ્લેટિક્સ ચેમ્પિયનશિપમાં મળેલી જીત બાદ ભગવતીએ પછીનાં ચાર પાંચ વર્ષમાં રાજ્યસ્તરની સ્પર્ધાઓમાં ઘણા ગોલ્ડ મેડલ જીત્યા. વર્ષ ૨૦૦૬માં જયપુરમાં યોજાયેલી રાજ્ય સ્તરીય એથ્લેટિક્સ ચેમ્પિયનશિપમાં 2 મિનિટ 32 સેકન્ડમાં ૮૦૦ મીટર દોડીને તે ચેમ્પિયન બની હતી. ભગવતીની સફળતાએ તેના ગામ નાગાણીના લોકોની આશાઓ વધારી દીધી. ત્યારે કોણ જાણતું હતું કે ટ્રેક પર ઝડપથી દોડીને મેડલ એકઠા કરનારી ભગવતીને આવી રીતે મનરેગામાં કામ કરીને જીવનનું ગુજરાન ચલાવવું પડશે. પિતાનાં મૃત્યુની સાથે જ ભગવતી માટે મુશ્કેલીઓનો તબક્કો શરૂ થઈ ગયો. પહેલાં શિક્ષણ છૂટ્યું, પછી ટ્રેક છૂટ્યો અને પછી પતિએ તેને છોડી દીધી.